KTC บวกกว่า 3% โบรกฯเชียร์ซื้อ ให้เป้า 126 บ. คาดกำไรโตแกร่ง
KTC บวกกว่า 3% โบรกฯเชียร์ซื้อ ให้เป้า 126 บ. คาดกำไรโตแกร่ง ล่าสุด ณ เวลา 12.01 อยู่ที่ 111.50 บาท บวก 3.50 บาท หรือ 3.24% สูงสุดที่ 112.50 บาท ต่ำสุดที่ 109 บาท มูลค่าซื้อขายที่ 339.04 ล้านบาท
21 ส.ค. 2560

ผู้สื่อข่าวรายงานว่า ราคาหุ้นบริษัท บัตรกรุงไทย จำกัด (มหาชน) หรือ KTC ล่าสุด ณ เวลา 12.01 อยู่ที่ 111.50 บาท บวก 3.50 บาท หรือ 3.24% สูงสุดที่ 112.50 บาท ต่ำสุดที่ 109 บาท มูลค่าซื้อขายที่ 339.04 ล้านบาท ขณะที่ดัชนีตลาดหุ้นไทยโดยรวมลบ 0.23%

ด้าน บล.ฟินันเซีย ไซรัส แนะนำ “ซื้อ” ให้ราคาเป้าหมาย 126 บาท/หุ้น แนวโน้มกำไรสุทธิในครึ่งปีหลังน่าจะชะลอตัวลงตามการปรับลดอัตราดอกเบี้ยและค่าใช้จ่ายทางการตลาดที่เพิ่มขึ้นตามฤดูกาล แต่กำไรทั้งปีนี้และปีหน้าที่จะรักษาการเติบโตได้เนื่องจากข้อได้เปรียบทางคุณภาพหนี้ทำให้มีมุมมองเป็นบวกมากขึ้น
โดยปรับเพิ่มประมาณการกำไรสุทธิปี 60 และปีหน้าขึ้น 6% และ 8% เป็น 2.7 พันลบ. เพิ่มขึ้น 9% จากปีก่อน และ 2.8 พันลบ. เพิ่มขึ้น 3.7% จากปีก่อน ทั้งนี้เพื่อสะท้อนผลประกอบการครึ่งปีหลัง ที่ดีกว่าคาดและปรับลด Credit cost ลงจากเดิม 9-10% เป็น 8.6% และ 8% ในปี 2560-2561 ตามลำดับ เพื่อชดเชยผลกระทบจากอัตราดอกเบี้ยที่ลดลง
ขณะที่เชื่อมั่นในคุณภาพของสินทรัพย์ของ KTC โดยล่าสุดครึ่งปีหลัง รายงาน NPL Ratio ที่ 1.6% (โดยเป็น NPL Ratio ของธุรกิจบัตรเครดิต 1.2% และ NPL Ratio ของสินเชื่อส่วนบุคคลที่ 0.9% ซึ่งทั้งคู่ต่ำกว่าอัตราเปรียบเทียบของอุตสาหกรรมที่ 2.48% และ 2.66% ตามลำดับ) ขณะที่มี Coverage ratio สูงที่ 528% สูงที่สุดในกลุ่มการเงิน ในส่วนของรายได้ดอกเบี้ย คาดว่าจะได้รับกระทบราว 3% ในปีนี้และราว 7% ในปีหน้า ขณะที่ Spread คาดว่าจะลดลงจาก 15.6% ในครึ่งปีแรก เป็น 14% ในปี 2561